AARHUS: En kampagne, der skal få cyklisterne i Aarhus til at ændre adfærd på den to-hjulede, bliver nu skudt i gang i Aarhus sammen med en politi-kampagne, hvor der udskrives bøder i efteråret. Kampagnen hedder "Styr uden om kæmpebøder".

Mange studerende er netop begyndt på deres uddannelser i Aarhus. Det betyder mange nye cyklister på byens gader og cykelstier. Derfor sætter en kampagne nu fokus på unge cyklisters adfærd og trafiksikkerhed, fortæller Østjyllands Politi og kommunen, der er gået sammen for at få bragt ulykkerne ned.

I efterårsmånederne emmer Aarhus af studiestart og sociale arrangementer. Det er samtidig de måneder, hvor der sker flest cykelulykker i byen. Det er særligt de unge, der fylder i ulykkesstatistikken. Derfor sætter en ny kampagne målrettet unge fokus på at nedbringe antallet af ulykker.

- Vi bliver flere og flere århusianere. Det kan man også se på cykelstierne. Derfor er det meget vigtigt, at vi er opmærksomme på både vores egen og vores medtrafikanters sikkerhed og adfærd, siger Bünyamin Simsek (V), rådmand for Teknik og Miljø.